Ривалдо
Ривалдо Витор Борба Ферейра (, произнася се Ривалду), познат само като Ривалдо е бивш бразилски футболист, играл като атакуващ полузащитник и нападател. Той става световен шампион с Бразилия през 2002 г. През 2004 г. Ривалдо е обявен от Пеле за един от най-добрите 125 живи футболисти. Той е един от най-емблематичните футболисти на ФК Барселона, носител на Златната топка на Европа и Футболист № 1 в света за 1999 г.

Кариера 
Ривалдо започва професионалната си кариера на 16 години с клуба Санта Круз. Той играе в бразилската Първа дивизия с Можи Мирим ЕК и по-късно с Коринтианс и Палмейраш. С последните той става шампион на щата Сао Пауло през 1994 г. През 1993 г. Ривалдо прави дебюта си за бразилския национален отбор и вкарва единствения гол за победа над Мексико в приятелски мач.

През 1996 г. Ривалдо продължава кариерата си в Европа. Той заиграва за Депортиво Ла Коруня. Следващата година той подписва с Барселона. Ривалдо печели няколко награди, включително втората си титла на Испания, а през 1999 г. – наградите „Футболист на годината на ФИФА“ и „Златната топка за най-добър футболист на Европа“. В Барса Ривалдо е един от най-добрите на терена, печели 2 титли и купата на страната. Вкарва общо 86 гола за „каталунците“.

През юни 2002 г. „Барселона“ освобождава Ривалдо от договора му и играчът преминава в Милан с намерението да прекара там следващите три години. Печели шампионската лига и купата на Италия през 2003 г. Само сезон след това Ривалдо се връща да изиграе няколко мача с бразилския Крузейро.

Следва договор с Олимпиакос за сезон 2004/2005, когато Ривалдо печели три пъти шампионата и купата на Гърция. През сезон 2006/2007 играе за друг гръцки отбор – АЕК Атина, а от 25 август 2008 г. е играч на узбекистанския Бунедкор. През 2009 г. бразилецът става голмайстор на узбекистанското първенство.

В началото на 2011 г. Ривалдо се завръща в Можи Мирим, но е даден под наем на Сао Пауло. Въпреки 39-те си години, легендарният халф все още е на ниво и е една от звездите на „трикольорите“. В края на сезона решава да не подписва договор със Сао Пауло.

През януари 2012 подписва с анголския Кабускорп.

Национален отбор 
През 1998 г. Ривалдо играе на световното първенство във Франция, достигайки финал, загубен от „петлите“. Четири години по-късно бразилецът става световен шампион на мондиала в Южна Корея и Япония. Има записани 74 мача и 34 гола като национал.

Външни препратки 
 Rivaldo site 

Носители на „Златна топка“
Бразилски футболисти
Футболисти на Депортиво Ла Коруня
Футболисти на ФК Барселона
Футболисти на Милан
Футболисти на Сао Пауло
Футболисти на АЕК Атина
Футболисти на Олимпиакос
Футболисти на Крузейро
Футболисти на Коринтианс
Футболисти на Палмейрас
ФИФА 100